IMISLab/GreekWikipedia huggingface dataset:
Τζάκι Κέννεντι

Η Τζάκι Κέννεντι (αγγλ. Jackie Kennedy, πατρικό επώνυμο Μπουβιέ (αγγλ. Bouvier), μετέπειτα Ωνάση (αγγλ. Onassis), 28 Ιουλίου 1929 – 19 Μαΐου 1994) ήταν Αμερικανίδα κοσμική, συγγραφέας και φωτογράφος, που διατέλεσε Πρώτη Κυρία των Ηνωμένων Πολιτειών, ως σύζυγος του 35ου προέδρου Τζον Φ. Κέννεντι από τον Ιανουάριο του 1961 έως την δολοφονία του, τον Νοέμβριο του 1963. Επίσης, ήταν σύζυγος του Έλληνα μεγιστάνα και εφοπλιστή Αριστοτέλη Ωνάση.

 Γεννήθηκε το 1929 στη Νέα Υόρκη ως Ζακλίν Λι Μπουβιέ (αγγλ. Jacqueline Lee Bouvier) και ήταν κόρη χρηματιστή. Έζησε σε πλούσιο κλίμα και πραγματοποίησε ικανοποιητικές σπουδές. Σπούδασε Γαλλική Λογοτεχνία και Φιλολογία στο Πανεπιστήμιο Τζορτζ Ουάσινγκτον, από όπου έλαβε και πτυχίο (BA) το 1951. Στις 12 Σεπτεμβρίου του 1953, παντρεύτηκε τον Γερουσιαστή των Ηνωμένων Πολιτειών από την Μασαχουσέτη Τζον Φιτζέραλντ Κέννεντι, με τον οποίο έμελλε να γίνει η Πρώτη Κυρία των Ηνωμένων Πολιτειών, με την άνοδο του συζύγου της στο προεδρικό αξίωμα των Ηνωμένων Πολιτειών τον Ιανουάριο του 1961. Η θητεία ως πρώτη κυρία κρίθηκε αρκετά επιτυχής. Απέκτησε με τον Τζον, δύο παιδιά: την Καρολίνα και τον Τζον τζούνιορ. Μετά τη δολοφονία του άντρα της, η Τζάκι συνδέθηκε με αρκετούς διάσημους άντρες για να καταλήξει στο τέλος να παντρευτεί τον Έλληνα πλοιοκτήτη και μεγιστάνα Αριστοτέλη Ωνάση σε ιδιωτική τελετή που πραγματοποιήθηκε στον Σκορπιό στις 20 Οκτωβρίου του 1968 τέσσερις μήνες μετά την δολοφονία του κουνιάδου της Ρόμπερτ Κέννεντι. Από το 1975 έως και τον Μάρτιο του 1994 εργαζόταν ως προϊστάμενη σε εκδοτικούς οίκους βιβλίων που αφορούσαν το μπαλέτο και τη μουσική. Το Δεκέμβριο του 1993 ύστερα από εξετάσεις στις οποίες υπεβλήθη οι γιατροί της ανακοίνωσαν ότι πάσχει από καρκίνο στους λεμφαδένες. Πέθανε το βράδυ της 19ης Μαΐου του 1994 στο Μανχάταν. Wayne Koestenbaum: Jackie Ο - Der Fan und sein Star. Klett-Cotta, 1997, ISBN 3-608-91810-8 Katherine Pancol: Jackie. Ullstein tb, 1997, ISBN 3-548-35722-9 Donald Spoto: Jackie O. Europa, Hamburg 2000, ISBN 3-203-82045-5 Sarah Bradford: Jackie Kennedy Onassis - Ein leidenschaftliches Leben. Fischer, 2003, ISBN 3-596-15830-3 Elisabeth Veit: Jacqueline Kennedy. dtv, 2003, ISBN 3-423-30837-0 Βιογραφικό σημείωμα (Αγγλικά) Jacqueline Kennedy: The White House Years Αρχειοθετήθηκε 2008-12-02 στο Wayback Machine. (Αγγλικά) Jacqueline Bouvier Kennedy - John F. Kennedy Presidential Library Αρχειοθετήθηκε 2008-12-19 στο Wayback Machine. (Αγγλικά) Η Τζάκι Κέννεντι στο Divas the site (Αγγλικά)
Ιωάννης της Σανγκάης

Ο Άγιος Αρχιεπίσκοπος Ιωάννης (ρωσικά: Архиепископ Иоанн‎, κατά κόσμον Μιχαήλ Μπορίσοβιτς Μαξιμόβιτς, ρωσικά: Михаил Борисович Максимович‎; 4 Ιουνίου του έτους 1896, χωριό Αντάμοβκα, Χάρκοβο κυβερνείο, Ρωσική Αυτοκρατορία - 2 Ιουλίου 1966, Σιάτλ) - επίσκοπος της Ρωσικής Ορθόδοξης Εκκλησίας της Διασποράς. Στην Ελλάδα τιμάται στην Ιερά Μονή Αγίου Νεκταρίου, Τρίκορφο Φωκίδος και στην πόλη της Κατερίνης στον Ιερό Ναό της Αγίας Άννας.

 Τελείωσε τη Στρατιωτική Ακαδημία της Πολτάβας και στη συνέχεια τη Νομική Σχολή του Πανεπιστημίου του Χαρκώβ. Το 1922 ο Άγιος Ιωάννης μαζί με την οικογένειά του μετανάστευσε στο Βελιγράδι. Το 1924 χειροτονήθηκε αναγνώστης της Ρωσικής Εκκλησίας του Βελιγραδίου από τον Μητροπολίτη Αντώνιο και το 1925 αποφοίτησε από την Θεολογική Σχολή του Πανεπιστημίου του Βελιγραδίου. Στις αρχές του έτους 1926 ο ίδιος Μητροπολίτης τον έκαρε μοναχό δίνοντας του το όνομα Ιωάννης και στη συνέχεια τον χειροτόνησε διάκονο. Στις 21 Νοεμβρίου του έτους 1926 χειροτονήθηκε ιερομόναχος από τον Επίσκοπο Γαβριήλ του Τσέλγιαβινσκ. Διετέλεσε καθηγητής των θρησκευτικών στο Σερβικό Κρατικό Λύκειο. Όταν ο άγιος Νικόλαος (Επίσκοπος Αχρίδος και Ζίτσης) ασκούσε το αξίωμα του μητροπολίτου της Αχρίδος, ο Ιωάννης υπήρξε από το 1929 έως το 1934 δάσκαλος στην Ιερατική Σχολή Αγίου Ιωάννη του Θεολόγου στο Μοναστήρι της πρώην Γιουγκοσλαβικής Δημοκρατίας της Μακεδονίας, όπου τελούσε τη Θεία λειτουργεία και στην ελληνική γλώσσα. Ήταν άλλωστε η συνήθειά του να τελεί τη Θεία λειτουργεία στη τοπική γλώσσα. Αυτό το τυπικό ακολούθησε μετά και στην Ολλανδία και στη Κίνα.Στις 28 Μαΐου του 1934 εκλέχτηκε Επίσκοπος Σαγκάης, ενώ το 1946 εκλέχτηκε Αρχιεπίσκοπος της περιφέρειας της Κίνας. Το 1951 οι Επίσκοποι της Συνόδου τον έστειλαν στην επισκοπή Παρισιού και Βρυξελλών. Στις 21 Νοεμβρίου του έτους 1962 εκλέχτηκε Επίσκοπος Σαν Φρανσίσκο. Αυτή ήταν και η τελευταία ιερατική μετακίνηση του. Ο Άγιος Ιωάννης Μαξίμοβιτς κοιμήθηκε στις 2 Ιουλίου του έτους 1966 στο Σιάτλ.
Γραμμή Τόντεν Αρακάουα

Η γραμμή Τόντεν Αρακάουα (Ιαπωνικά: 都電荒川線 Toden Arakawa-sen), γνωστή ως Τραμ Τόκιο Σακούρα (Tokyo Sakura Toramu), είναι μια υβριδική γραμμή ελαφρού σιδηροδρόμου / τραμ στο Τόκιο της Ιαπωνίας, που λειτουργεί υπό το Μητροπολιτικό Γραφείο Μεταφορών του Τόκιο. Η Γραμμή Αρακάουα είναι ο μοναδικός επιζών του Tokyo Toden Streetcar, αλλά δεν είναι η μόνη γραμμή του τραμ στο Τόκιο, καθώς η ιδιωτική γραμμή Tokyu Setagaya είναι επίσης ταξινομημένη ως τραμ (路面 電車 romen densha).

 Όλοι οι σταθμοί βρίσκονται στο Τόκιο. Σειρά 7700 (από τις 31 Μαΐου 2016) Σειρά 8500 Σειρά 8800 Σειρά 8900 (από τις 18 Σεπτεμβρίου 2015) Σειρά 9000 Η γραμμή κατασκευάστηκε αρχικά από την Oji Electric Tram Company ως μέρος του εκτεταμένου δικτύου τους. Η γραμμή κινδύνευε να κλείσει με τα υπόλοιπα συστήματα τραμ του Τόκιο στη δεκαετία του 1960, αλλά η αντίθεση των κατοίκων εμπόδισε αυτό και τμήματα των γραμμών 27 (Minowabashi-Akabane) και 32 (Arakawa-Waseda) συγχωνεύθηκαν για να σχηματίσουν τη γραμμή όπως είναι σήμερα. Η γραμμή πωλήθηκε στο Μητροπολιτικό Γραφείο Μεταφορών του Τόκιο το 1974, η οποία μετονομάστηκε σε γραμμή Toden Arakawa. Η γραμμή Toden Arakawa λειτουργεί στο βόρειο και ανατολικό Τόκιο έξω από τις κύριες τουριστικές περιοχές. Ο τελικός σταθμός στο Minowabashi βρίσκεται κοντά στον ιστορικό χώρο της περιοχής Yoshiwara του red-light district του Edo, ο οποίος διαθέτει έναν πλήρως καλυμμένο εμπορικό δρόμο, αρκετά μεγάλο, σε στιλ "Ameyoko" (ένα shōtengai). Στο μυθιστόρημα του Haruki Murakami ''Norwegian Wood'', ο πρωταγωνιστής Toru Watanabe παίρνει τη γραμμή κοντά στο σταθμό Ōtsuka: «Κάθισα στην τελευταία θέση και παρακολούθησα τα αρχαία σπίτια που διέρχονταν κοντά στο παράθυρο. Το τραμ σχεδόν άγγιζε τις προεξέχουσες μαρκίζες ....".
Καταλαγάρι Ηρακλείου

Το Καταλαγάρι είναι χωριό και έδρα ομώνυμης κοινότητας του Δήμου Αρχανών-Αστερουσίων στην Περιφερειακή Ενότητα Ηρακλείου της Κρήτης. Ανήκε στην Επαρχία Πεδιάδος. Η απόστασή του από την πόλη του Ηρακλείου είναι σχεδόν 17 χιλιόμετρα.

 Η κύρια ασχολία των κατοίκων είναι η ελαιοκομία και η καλλιέργεια αμπελιών. Παράγονται επιτραπέζια σταφύλια εξαιρετικής ποιότητας. Μέσα στο χωριό βρίσκεται ο ναός του Προφήτη Ηλία, ο οποίος ανεγέρθηκε το 1888 και κοντά στο Καταλαγάρι υπάρχει η εκκλησία της Παναγίας με ασβεστωμένες τοιχογραφίες. Υπάρχει Δημοτικό Σχολείο. Το 2000 στο χωριό Καταλαγάρι χτίστηκε από την Κατερίνα Χαμηλάκη το Λογάρι, κέντρο κρητικής διατροφής. Από το χωριό καταγόταν ο Μακαριστός Μητροπολίτης Πέτρας και Χερρονήσου Νεκτάριος. Το Καταλαγάρι αναφέρεται το 1271: Η χήρα Αγγέλου Βιτάλη οφείλει εις τον Ιουδαίον Μιχάλη, 100 μίστατα κρασί εκ των αμπελώνων της εις το χωρίον Καταλαγάρι (A. Lombardo, Documenti della Colonia Veneziana di Creta, p.119). To 1302 ήταν φέουδο του Stephanus de Ancona (R. Morozzo della Rocca, Fonti per la storia di Venezia, p. 212). Το 1583 αναφέρεται Catalagari (Καστροφύλακας, Κ94) με 140 κατοίκους. Ο Φραγκίσκος Μπαρόκιος (fo24v) το αναφέρει Catalogari. Η ονομασία προέρχεται από τη λαγάρα=υγρό απαλλαγμένο από κάθε ξένη ουσία ,κατασταλαγμένο,καθαρό και διαυγές,λαμπίκος(π.χ. κρασί λαγάρα). Ειδικότερα λαγάρα σημαίνει "τον χυμόν ο οποίος κατασταλάζει εν τω λινώ πρινπατηθώσιν αι σταφυλαί". Λαγάρα επίσης σημαίνει σπανή πλαγιά με καλή θέααλλά και το διαυγές και καθαρό. Μπορούμε, λοιπόν, να συμπεράνουμε ότι το όνομα Καταλαγάρι προέρχεται από το συνδυασμό των λέξεων Κάτω+Λαγάρα. Πιθανότατα η Πάνω Λαγάρα να ήταν η Παλιόχωρα. Σημειώνεται ότι στην ελληνική γλώσσα πολύ σπάνια το ο γίνεται α στην καθομιλουμένη, ώστε Κάτω + Λογάρι =Καταλαγάρι. Δείτε Κοινότητα Καταλαγαρίου Το Ηράκλειον και ο νομός του. Ηράκλειο: Νομαρχία Ηρακλείου. 1971.
Ιρακινές βουλευτικές εκλογές 2014

Βουλευτικές εκλογές διεξήχθησαν στο Ιράκ στις 30 Απριλίου 2014. Οι εκλογές ανέδειξαν τα 328 μέλη του Συμβουλίου των Αντιπροσώπων, το οποίο με τη σειρά του θα εκλέξει τον Πρόεδρο του Ιράκ και τον Πρωθυπουργό.

 Το εκλογικό σύστημα που χρησιμοποιήθηκε είναι οι ανοικτές λίστες (κόμματα λίστες αναλογικής εκπροσώπησης) με τη χρήση των κυβερνητικών επαρχιών ως εκλογικών περιφερειών. Οκτώ έδρες έμειναν και δόηκαν στις ομάδες μειονοτήτων σε εθνικό επίπεδο: 5 για τους Ασσύριους και από ένα για του Μανταίους, τους Yazidi και τους Shabak. Η Ανώτατη Ανεξάρτητη Εκλογική Επιτροπή ενέκρινε τη συμμετοχή 276 πολιτικών οντοτήτων στις εκλογές. Οι πολιτικές οντότητες εμφανίζονται στο ψηφοδέλτιο ως μέρος ενός "συνασπισμού" (kutla) και με βάση το Σύνταγμα του Ιράκ ο επικεφαλής του μεγαλύτερου συνασπισμού έχει το πρώτο κάλεσμα για να γίνει πρωθυπουργός. Ενώ ψήφισαν τα μέλη των δυνάμεων ασφαλείας, στις 28 Απριλίου σημειώθηκαν 6 διαφορετικές επιθέσεις αυτοκτονίας σε ισάριθμα εκλογικά κέντρα, με απολογισμό τουλάχιστον 27 θανάτους. Η αντάρτικη οργάνωση Ισλαμικό Κράτος του Ιράκ και της Συρίας απείλησε με επεισόδια βίας εναντίον των Σουνιτών Μουσουλμάνων που ψηφίζουν στις εκλογές. Τα αποτελέσματα εγκρίθηκαν στις 25 Μαΐου. Σύμφωνα με τα επίσημα αποτελέσματα:
Ιωάννης Κάρολος του Λαφόες

O Ιωάννης-Κάρολος, πορτογαλ. João Carlos (6 Μαρτίου 1719 - 10 Νοεμβρίου 1806) από τον Οίκο των Αβίς-Μπραγκάνσα ήταν 2ος δούκας τού Λαφόες, 4ος μαρκήσιος τού Αρρόνκες και 8ος δούκας της Μιράνντα ντο Κόρβο.

 Ο Ζοάο-Κάρλος ντε Μπραγκάνσα ε Λίγκνε ντε Σόουζα Ταβάρες Μασκαρένας ντα Σίλβα ήταν γιος τού Μιχαήλ (νόθου γιου τού Πέτρου Β΄ της Πορτογαλίας) και της δόνα Σίλβα-Καζιμίρα ντε Σόουζα Νασσάου ε Λίγκνε, κόρη τού πρίγκιπα τού Λίγκνε. Η μητέρα του ήταν κυρία της Σόουζα, κόμισσα της Μιράνντα ντο Κόρβο και τιμητικά δούκισσα τού Λαφόες. Ο Ιωάννης-Κάρολος έγινε πολιτικός και ένα εξέχων μέλος των ευγενών της Πορτογαλίας. Έγινε αρχιστράτηγος τού Πορτογαλικού στρατού, που τον διοίκησε στον Πόλεμο των Πορτοκαλιών, όπως αστεία ονομάστηκε· ήταν μία τραυματική εμπειρία στην ιστορία της Πορτογαλίας. Ήταν ένα από τα ιδρυτικά μέλη της Βασιλικής Ακαδημίας των Επιστημών στη Λισαβόνα και εξάσκησε το αξίωμα τού βοηθού υπουργού των αποστολών (πρωθυπουργού) της Πορτογαλίας, το διάστημα 6 Ιανουαρίου - 21 Μαΐου 1801. Όταν οι Ισπανικές δυνάμεις εισήλθαν στο Αλεντέζο, απολύθηκε, διατήρησε όμως τη θέση τού στρατηγού τού στρατού. Ήταν προστάτης τού Κ. Β. Γκλουκ και τού Β. Α. Μότσαρτ. Hermann Abert, W. Α. Mozart
Δημοκρατία της Κεντρικής Αλβανίας

Η Δημοκρατία της Κεντρικής Αλβανίας (αλβανικά: Republika e Shqipërisë së Mesme) ήταν βραχύβιο μη αναγνωρισμένο κράτος που ιδρύθηκε στις 16 Οκτωβρίου 1913 με το διοικητικό της κέντρο στο Δυρράχιο, της μετέπειτα Αλβανίας.

 Η Δημοκρατία της Κεντρικής Αλβανίας ιδρύθηκε από τον Εσάντ Πασά Τοπτανί και διαλύθηκε όταν ο Γουλιέλμος του Βιντ, πρίγκιπας του πριγκιπάτου της Αλβανίας, πήρε τον έλεγχο της χώρας κατά την άφιξή του στην Αλβανία στις 7 Μαρτίου 1914. Το έδαφος του κράτους ήταν οριοθετημένο από τον ποταμό Ματ στο Βορρά και το Σκούμπιν στο Νότο. Υπάρχουν πηγές που συνδέουν το τέλος της Δημοκρατίας της Κεντρικής Αλβανίας με την 1η Φεβρουαρίου 1914, όταν αλβανική αντιπροσωπεία με επικεφαλής τον Εσάντ Πασά Τοπτανί προσέφερε τον αλβανικό θρόνο στον Γουλιέλμο του Βιντ. Η σημαία της Δημοκρατίας της Κεντρικής Αλβανίας ήταν κόκκινη με λευκό αστέρι στο κάτω δεξιά μέρος. Η Δημοκρατία της Κεντρικής Αλβανίας εξέδιδε τα δικά της γραμματόσημα. Ο Φαΐκ Κονικά υποστήριξε αρχικά την κυβέρνηση του Εσάντ Πασά. Με την ίδρυση της Δημοκρατίας της Κεντρικής Αλβανίας, ο Εσάντ Πασάς Τοπτανί απομόνωσε υποστηρικτές του Ισμαήλ Κεμάλ και της Προσωρινής Κυβέρνησης της Αλβανίας από το βόρειο τμήμα της Αλβανίας που κατοικούνταν κυρίως από καθολικό πληθυσμό. Οι Καθολικοί ήταν απρόθυμοι να τεθούν σε οποιαδήποτε από τις δύο εθνικές κυβερνήσεις, όπως ήταν απρόθυμοι να παραδοθούν στην Πύλη. Έτσι, μετά τους Βαλκανικούς πολέμους και πριν ο πρίγκιπας Γουλιέλμος του Βιντ αναλάβει τον έλεγχο του νεοσυσταθέντος πριγκιπάτου της Αλβανίας στις 7 Μαρτίου 1914, η Αλβανία διαιρέθηκε σε τρία μέρη. Ένα τμήμα βόρεια του ποταμού Ματ ήταν υπό τον έλεγχο των Καθολικών, το κεντρικό τμήμα ήταν έδαφος που ανοίκε στη Δημοκρατία της Κεντρικής Αλβανίας και υπό τον έλεγχο της κυβέρνησης υπό την ηγεσία του Εσάντ Πασά Τοπτανί, ενώ το τρίτο μέρος, νότια του ποταμού Σκούμπιν, ήταν υπό τον έλεγχο της Προσωρινής Κυβέρνησης της Αλβανίας με επικεφαλής τον Ισμαήλ Κεμάλ, ο οποίος κήρυξε την ανεξαρτησία του αλβανικού βιλαετίου. Memorandum on Albania by Essad Pasha Toptani, published on the web site of Robert Elsie The highland lute: (Lahuta e Malcís) : the Albanian national epic by Gjergj Fishta,Robert Elsie,Janice Mathie-Heck,Centre for Albanian Stud The Albanians: an ethnic history from prehistoric times to the present, by Edwin E. Jacques The Albanians: a modern history, By Miranda Vickers Newspapers news about attempt of to accept call from Muslim landowners in Albania for throne of the province
Ροδόλφος, αρχιδούκας της Αυστρίας

Να μη συγχέεται με τον Ροδόλφο, αρχιδούκα της Αυστρίας αρχιεπίσκοπο του Ολομόουτς.Ο Ροδόλφος, γερμ. Rudolf (5 Σεπτεμβρίου 1919 - 15 Μαΐου 2010) από τον Οίκο των Αψβούργων-Λωρραίνης ήταν αρχιδούκας της Αυστρίας.

 Γεννήθηκε στο Πρανζίν της Ελβετίας, όπου η αυτοκρατορική οικογένεια της Αυστρίας έμενε μετά την εξορία της. Έλαβε το όνομα του Ροδόλφου Α΄ της Γερμανίας και Δ΄ δούκα της Αυστρίας (13ος αι.). Ήταν ο πέμπτος γιος του Καρόλου αυτοκράτορα της Αυστρίας και βασιλιά της Ουγγαρίας και της Ζίτα των Βουρβόνων, κόρης του Ροβέρτου δούκα της Πάρμας. Σπούδασε με τα αδέρφια του στην Ισπανία, στο Βέλγιο στο Université de Louvain και στη συνέχεια στον Καναδά στο Université Laval στην πόλη του Κεμπέκ.Το 1944 εισήλθε μυστικά, μαζί με τον αδελφό του, στην Αυστρία για να συμμετάσχει στην εκεί Αντίσταση, αλλά όταν το 1946 αποκαλύφθηκε ότι ήταν μέλος της αυτοκρατορικής οικογένειας, εκδιώχθηκε. Μετά τον Πόλεμο ταξίδεψε στις ΗΠΑ, στον Καναδά και στο Βελγικό Κονγκό. Εργάστηκε ως κατώτερος διευθυντής στη Γουόλ Στρητ και μετά ως διευθυντής Τραπεζών. Απεβίωσε το 2010 σε ηλικία 91 ετών. Νυμφεύτηκε το 1953 την Ξένια, κόρη του Σεργκέι κόμη του Τσερνίσεβ-Μπεσομπράσοφ και είχε τέκνα: Μαρία-Άννα γενν. 19954, παντρεύτηκε τον Πέτρο πρίγκιπα Γκολίτσιν. Κάρολος-Πέτρος γενν. 1955, αρχιδούκας της Αυστρίας. Είχε τέκνα: Λόρεντς γενν. 2003, αρχιδούκας της Αυστρίας. Αντωνία γενν. 2000. Συμεών γενν. 1958, αρχιδούκας της Αυστρίας. Νυμφεύτηκε τη Μαρία των Βουρβόνων-Δύο Σικελιών, κόρη του Κάρλο δούκα της Καλαβρίας.Το 1968 η Ξένια απεβίωσε σε δυστύχημα με το αυτοκίνητο και ο Ροδόλφος έκανε δεύτερο γάμο με την Άννα-Γαβριέλα πριγκίπισσα του Βρέντε και είχε τέκνο: Αικατερίνη-Μαρία γενν. 1972, παντρεύτηκε τον Μασιμιλιάνο Σέκο κόντε ντι Αραγκόνα.
Δημήτρης Γούτας

Ο Δημήτρης Γούτας (Θάσος, 4 Απριλίου 1994) είναι Έλληνας ποδοσφαιριστής, διεθνής με τις μικρότερες εθνικές ομάδες, που αγωνίζεται ως αμυντικός στη Σούπερ Λιγκ Τουρκίας για τη Σίβασπορ.

 Ξεκίνησε την καριέρα του στην Ξάνθη, αρχικά από τις μικρότερες ηλικίες, έως την ομάδα των ανδρών. Το 2008 αγωνίστηκε με την U15 της Ξάνθης, πετυχαίνοντας 20 γκολ, βοηθώντας την να κατακτήσει το πρωτάθλημα ΕΠΣ Ξάνθης. Αρχικά αγωνιζόταν ως επιθετικός, όμως από την περίοδο 2009–10 καθιερώθηκε ως κεντρικός αμυντικός, ενώ αγωνιζόταν παράλληλα και με τους μικρούς και με τους άνδρες. Στις 28 Οκτωβρίου 2012 πραγματοποίησε το ντεμπούτο στη Σούπερ Λίγκα, σε έναν αγώνα απέναντι στη Βέροια (0–0). Τον Δεκέμβρη του ίδιου έτους σημείωσε το πρώτο του τέρμα στη Σούπερ Λίγκα, στην ευρεία νίκη με 4–0 με αντίπαλο τον Πανιώνιο.Το 2015 υπήρξε μέλος μιας από τις πιο επιτυχημένες ομάδες της Ξάνθης, καθώς κατάφερε για πρώτη φορά στην ιστορία της να βρεθεί σε τελικό κυπέλλου Ελλάδας, όπου ήρθε αντιμέτωπη με τον Ολυμπιακό, χάνοντας τελικά 3–1, με τον ίδιο βασικό σε όλον τον αγώνα.Μετά τις πολύ καλές του εμφανίσεις, πολλές ομάδες έδειξαν ενδιαφέρον. Τελικά, μετά από 78 αγώνες στην Ξάνθη και 7 γκολ, ο Γούτας αποχώρησε με προορισμό τον Ολυμπιακό. Στις 17 Ιουλίου 2015 υπέγραψε συμβόλαιο με την πειραϊκή ομάδα, στοιχίζοντας 850 χιλιάδες ευρώ, ενώ η παλιά του ομάδα διατήρησε κι ένα ποσοστό μεταπώλησης ύψους 15%. Ωστόσο, οι ενοχλήσεις που ένιωθε στους κοιλιακούς – προσαγωγούς, τον ανάγκασαν να βρίσκεται σε στάδιο αποθεραπείας και ατομικής προπόνησης, σε όλο το στάδιο της προετοιμασίας. Στις 9 Οκτωβρίου 2015 έκανε ανεπίσημο ντεμπούτο με τη φανέλα του Ολυμπιακού, σε έναν φιλικό αγώνα με τον Πανιώνιο, με τελικό σκορ 4–2 υπέρ του δεύτερου. ΔανεισμοίΤον Δεκέμβριο του 2015, ανακοινώθηκε ο δανεισμός του στην Ξάνθη, για έξι μήνες. Στις 9 Ιανουαρίου 2016 έκανε και την πρώτη του εμφάνιση στο πρωτάθλημα εναντίον της ΑΕΚ, σε έναν αγώνα που η ομάδα του έχασε 2–1, ξεκινώντας βασικός.Το καλοκαίρι του 2016 παραχωρήθηκε εκ νέου ως δανεικός, αυτή τη φορά στη βελγική Κόρτραϊκ για έναν χρόνο, ενώ την επόμενη περίοδο (2017–18) συμφώνησε και πάλι σε μονοετή δανεισμό με την επίσης βελγική Σιντ Τρούιντεν.Το καλοκαίρι του 2018 παραχωρήθηκε ως δανεικός στη Λεχ Πόζναν για ένα χρόνο, ενώ στο συμβόλαιό του περιλαμβάνεται και οψιόν αγοράς. Το καλοκαίρι του 2019 πήγε στον Ατρόμητο ως ελεύθερος.Στις 8 Ιουνίου 2021 ο Ατρόμητος ανακοίνωσε την αποχώρησή του από την ομάδα. Στις 10 Οκτώβρη 2012, ο Γούτας έκανε το ντεμπούτο του με την εθνική Νέων (Κ-19), απέναντι στην αντίστοιχη της Μολδαβίας (0–0), στα προκριματικά του ευρωπαϊκού πρωταθλήματος. Στις 5 Ιουνίου 2013, πέτυχε και το πρώτο του γκολ, εναντίον της Κροατίας (1–1).Στις 28 Ιουνίου 2013, συμμετείχε στην αποστολή της Νέων (Κ-20), απέναντι στην αντίστοιχη της Παραγουάης (1–1), για τα προκριματικά του παγκοσμίου κυπέλλου. Δημήτρης Γούτας – Επιδόσεις στις διοργανώσεις της UEFA (Αγγλικά) Προφίλ Δημήτρης Γούτας στο Soccerway Προφίλ στο transfermarkt
Τσερκοβίτσα

Η Τσερκοβίτσα (αλβανικά: Cerkovica) είναι μικρό χωριό στη νότια Αλβανία. Κατοικείται από μέλη της ελληνικής εθνικής μειονότητας της Αλβανίας και βρίσκεται στην περιοχή της Βορείου Ηπείρου.

 Βρίσκεται ανατολικά των Αγίων Σαράντα, στην περιοχή "Θεολόγου" (Επαρχία Δίβρης). Εγγύς του βρίσκονται τα χωριά Αγιαντριάς, Γιαννιτσάτι, Δίβρη, Κουλουράτι, Λουψάτι και Μάλτσιανη. Βρίσκεται σε υψόμετρο 372 μέτρων, κτισμένο στους πρόποδες του Διβροβουνίου. Στα τέλη του 19ου αιώνα ανήκε διοικητικά στον "Καζά του Δελβίνου" ενώ ο πληθυσμός του χωριού, σύμφωνα με την οθωμανική στατιστική του 1895, ήταν 135 κάτοικοι. Το 1913, στον "εθνογραφικό χάρτη της Βορείου Ηπείρου" που συνέταξε το Γενικό Στρατηγείο του Ελληνικού Στρατού, αναφέρεται ότι το χωριό κατοικείται από 194 Έλληνες. Σύμφωνα με έρευνα του Λεωνίδα Καλλιβρετάκη το 1993, η Τσερκοβίτσα κατοικούταν από 580 Έλληνες. Χαράλαμπος Κίτσος, Ο Θεολόγος βορείου Ηπείρου και τα γύρω χωριά, Εκδόσεις Ο Παλμός της Λεσινίτσας, Αθήνα 1996 "Η περιοχή Ριζών-Θεολόγου στη Β. Ήπειρο. Απρόσιτη, επιβλητική και σταθερή στις Ελληνικές αξίες", ιστοσελίδα της Νεολαίας Βορειοηπειρωτών, 12/03/2009 (ανακτήθηκε 03/02/2015) Wikimapia.org - Τσερκοβίτσα
Μάσιμο Τσέντσι

Ο Μάσιμο Τσέντσι (Massimo Cenci) είναι πολιτικός του Αγίου Μαρίνου. Έγινε Κυβερνών Διοικητής την 1η Απριλίου του 2009 για θητεία ενός εξαμήνου. Συνδιοικητής του είναι ο Όσκαρ Μίνα. Ανήκει στο Νέο Σοσιαλιστικό Κόμμα.

 Γεννήθηκε στις 8 Ιουνίου του 1967. Ακολούθησε οικονομικές σπουδές στο πανεπιστήμιο της Μπολόνια και επίσης σπουδές στο μάνατζμεντ και στην επικοινωνία, στο πανεπιστήμιο του Αγίου Μαρίνου. Εξελέγη με τη Λίστα Ελευθερία (Lista della Libertà) στο Μέγα Γενικό Συμβούλιο. Το 2005 υπήρξε ένας από τους ιδρυτές του Νέου Σοσιαλιστικού Κόμματος. Την 1η Απριλίου του 2009 ανέλαβε Κυβερνών Διοικητής μαζί με τον Όσκαρ Μίνα, διαδεχόμενοι τους Ερνέστο Μπενεντετίνι και Ασούντα Μελόνι.
Ποδόσφαιρο στην Αγγλία

Το ποδόσφαιρο είναι το δημοφιλέστερο άθλημα στην Αγγλία, το πρώτο σύγχρονο σύνολο κανόνων για το άθλημα ρυθμίστηκαν το 1863. Οι νόμοι του ποδοσφαίρου στην Αγγλία άσκησαν μεγάλη επιρροή στους νόμους του Παιχνιδιού . Η Αγγλία έχει πάνω από σαράντα χιλιάδες εγγεγραμμένους ποδοσφαιρικούς συλλόγους. Στην Αγγλία δημιουργήθηκε η πρώτη ομάδα στο κόσμο (η Σέφιλντ ΦΚ, ιδρύθηκε το 1857), ο παλαιότερος επαγγελματικός ποδοσφαιρικός σύλλογος στον κόσμο (Νοτς Κάουντι), η παλαιότερη ποδοσφαιρική ομοσπονδία (Ποδοσφαιρική Ομοσπονδία Αγγλίας), η παλαιότερη εθνική ομάδα, η παλαιότερη εθνική διοργάνωση (το Κύπελλο Αγγλίας) και το παλαιότερο εθνικό πρωτάθλημα (η Αγγλική Φούτμπολ Λιγκ). Σήμερα, το κορυφαίο εγχώριο πρωτάθλημα της Αγγλίας, η Πρέμιερ Λιγκ, είναι ένα από τα δημοφιλέστερα και πλουσιότερα αθλητικά πρωταθλήματα στον κόσμο, με έξι από τους δέκα πλουσιότερους ποδοσφαιρικούς συλλόγους με την μεγαλύτερη αξία να ανήκουν στην Αγγλία.Η εθνική ομάδα ποδοσφαίρου της Αγγλίας έχει κερδίσει το παγκόσμιο κύπελλο ποδοσφαίρου του 1966. Συνολικά πέντε αγγλικές ομάδες έχουν κερδίσει το UEFA Champions League.

 Bebber, Brett. Violence and Racism in Football: Politics and Cultural Conflict in British Society, 1968–1998 (2016). Boyle, Raymond, and Richard Haynes, eds. Power play: Sport, the media and popular culture (Edinburgh UP, 2009). Davies, Hunter. Davies The Glory Game (2nd ed. 2000) on the Tottenham Hotspur (Spurs). Harvey, Adrian. Football, the First Hundred Years: The Untold Story of the People's Game. (2005). Haynes, Richard. "A pageant of sound and vision: football's relationship with television, 1936–60." international journal of the history of sport 15.1 (1998): 211–226. Huggins, Mike. "Association Football, Betting, and British Society in the 1930s: The Strange Case of the 1936 'Pools War'." Sport History Review 44 (2013): 99–119. Taylor, Matthew. The association game: a history of British football (Routledge, 2013). Tyler, Martin and Phil Soar. Encyclopaedia of British Football. (HarperCollinsWillow, 1987). Winner, David. Those Feet: A Sensual History of English Football (Bloomsbury, 2005) All levels of English football from Non League UK Latest football news, fixtures and results from the BBC League321.com – English football league tables, records & statistics database.
Ο φωτογράφος του χωριού

Ο φωτογράφος του χωριού είναι λαογραφική τηλεοπτική σειρά που προβλήθηκε από την ΕΡΤ το 1977 και έκανε πρεμιέρα στις 11 Ιανουαρίου 1977, δύο ακριβώς έτη πριν την εισαγωγή της έγχρωμης τηλεόρασης στην Ελλάδα. Προβλήθηκε σε 16 αυτοτελή επεισόδια των 30 λεπτών και ήταν παραγωγή του Γιάννη Παναγιωτόπουλου. Η σειρά βασιζόταν στη σειρά ομώνυμων διηγημάτων του Γιώργου Καραμάνου και θεωρείται η πρώτη τηλεοπτική σειρά του είδους της επαρχιακής ηθογραφίας.Το σίριαλ θεωρείται πολύ επιτυχημένο και μάλιστα η σειρά θεωρείται η μεγαλύτερη επιτυχία του Νάσου Κέδρακα, ο οποίος ενσάρκωνε τον φωτογράφο, αν και είχε παίξει σε περισσότερες από 200 ταινίες και τηλεοπτικές σειρές. Μάλιστα η σειρά αυτή είχε γυριστεί σε φιλμ, που είναι το μέσο εγγραφής των κινηματογραφικών ταινιών, αντί σε τηλεοπτική βιντεοταινία. Επίσης, είναι από τις παλαιότερες σειρές που διασώζονται στο Αρχείο της ΕΡΤ, ενώ είναι διαθέσιμη για προβολή μέσω του site του Ψηφιακού Αρχείου της ΕΡΤ. Η σκηνοθεσία είναι του Αντώνη Βογιάζου ο οποίος ήταν ένας εκ των 6 συντελεστών της πρώτης επιτυχημένης αεροπειρατείας στον κόσμο το 1948.

 Η υπόθεση της σειράς εκτυλίσσεται σε ένα ερημωμένο από τη μετανάστευση ελληνικό χωριό του Παρνασσού, τη Βάργιανη. Ο φωτογράφος του χωριού είχε ξενιτευτεί στην Αμερική με τον πατέρα του, αλλά σύντομα επέστρεψε στον τόπο του, αφού δεν μπόρεσε να προσαρμοστεί στους ρυθμούς δουλειάς εκεί. Στο χωριό ασχολείται με το μεράκι του, ως φωτογράφος, αλλά και ως καπνοκαλλιεργητής προκειμένου να τα βγάλει πέρα. Πολλοί από τους συγχωριανούς του, αλλά και άλλοι από τα γειτονικά χωριά, τον επισκέπτονται για φωτογράφηση, ενώ η προσωπική τους ιστορία γίνεται το θέμα κάθε επεισοδίου. Σκηνοθεσια: Αντώνης Βογιάζος Σενάριο: Γιώργος Καραμάνος Φωτογραφία: Σάκης Μανιάτης Ηχοληψία: Νίκος Αχλάδης, Σπύρος Δρόσος Σόλο κλαρίνο: Μανικόγιαννος Μοντάζ: Σάκης Μανιάτης Σκηνοθεσία: Αντώνης ΒογιάζοςΠαίζουν: Νάσος Κεδράκας - Φωτογράφος Χριστίνα Κουτσουδάκη - Γυναίκα φωτογράφου Γιώργος Μανανάς - Λάμπης - Γιος φωτογράφου Τάσος Λέρτας - παπα τσιάφης Λάζος Τερζάς - ενωμοτάρχης Τάσος Παπαδάκης - πρόεδρος Πάνος Νικολαΐδης - Μουρλογιάννης Θανάσης Αδάμης - μπαρμπα-Αντώνης Πάνος Αναστασόπουλος - Ρίκος Γιώργος Κατινιώτης - Μαγκλάρας Κάτοικοι του χωριού Βάργιανη Παρνασσίδος «Ο φωτογράφος του χωριού» στο www.retrodb.gr Αρχειοθετήθηκε 2016-06-25 στο Wayback Machine. Βίντεο με επεισόδια της σειράς από το Επίσημο Αρχείο της ΕΡΤ
.sg

.sg είναι ο top-level domain κωδικός για τη Σιγκαπούρη στο διαδίκτυο. Διαχειρίζεται από το Κέντρο Πληροφοριών Δικτύου της Σιγκαπούρης. Οι εγγραφές λαμβάνουν χώρα μέσω διαπιστευμένων εγγραφόντων. Το 2011, δύο διεθνοποιημένοι τομείς κορυφαίου επιπέδου εγγράφηκαν για τη Σιγκαπούρη, στοχεύοντας ονόματα τομέων σε τοπικές γλώσσες. Αυτά είναι τα .新加坡 (κωδικοποιείται ως .xn--yfro4i67o) και .சிங்கப்பூர் (κωδικοποιείται ως .xn--clchc0ea0b2g2a9gcd).

 .com.sg - Εμπορικές οντότητες .net.sg - Πάροχοι δικτύου και λειτουργοί πληροφοριών-επικοινωνιών .org.sg - Οργανισμοί στο Μητρώο Εταιρειών .gov.sg - Κυβερνητικές οντότητες .edu.sg - Εκπαιδευτικά ιδρύματα .per.sg - Προσωπικά ονόματα τομέα .sg - Ανοιχτός σε όλους με έγκυρη ταχυδρομική διεύθυνση Σιγκαπούρης .新加坡 - για Κινεζικές ιστοσελίδες .சிங்கப்பூர் - για ταμιλικές ιστοσελίδες Τον Ιανουάριο του 2017, υπήρχαν 175.563 εγγεγραμμένοι τομείς .sg. Κατάλογος top-level domains Πληροφορίες whois του τομέα .sg Κέντρο Πληροφοριών Δικτύου της Σιγκαπούρης Διαπιστευμένοι Εγγράφοντες του Κέντρου Πληροφοριών Δικτύου της Σιγκαπούρης
Φρουρά στο Ρήνο (θεατρικό)

To Φρουρά στο Ρήνο (ή στον Ρήνο) είναι θεατρικό έργο της Λίλιαν Χέλμαν, που έκανε πρεμιέρα το 1941. Το έργο είναι «ένας σπάνιος συνδυασμός κωμωδίας, σε ένα ευγενικό σπιτικό που διαφθείρεται από τη ναζιστική κυριαρχία, δημιουργώντας, τελικά, ένα μοναδικό και δυνατό δράμα». Το έργο, επίσης, βραβεύθηκε με βραβείο από την New York Drama Critics' Circle.

 Το έργο διαδραματίζεται στο σαλόνι της οικογενείας Φάρελι, με το σπίτι τους να βρίσκεται περίπου 20 μίλια μακριά από την Ουάσινγκτον, προς το τέλος της άνοιξης του 1940.Τα προηγούμενα 17 χρόνια, ο γεννηθείς στη Γερμανία, Κερτ Μίλλερ και η Σάρα, η Αμερικανίδα σύζυγός του, ζούσαν κυρίως στην Ευρώπη, όπου μεγάλωναν και τα τρία παιδιά τους. Ο Κερτ, ωστόσο, συμμετείχε ενεργά στον αντι-φασιστικό αγώνα τόσο στην Ισπανία, τόσο και στη γενέτειρά του, τη Γερμανία. Οι Μίλλερ, κατόπιν, επισκέπτονται τους πλούσιος συγγενείς της Σάρα, στην Αμερική, τους Φάρελι. Με τη Σάρα, να αποκαλύπτει στους συγγενείς της ότι θα ήθελε εκείνη και η οικογένεια της, να ζήσει από εδώ και πέρα στις ΗΠΑ, ειρηνικά. Οι Φάρελι, όμως, παράλληλα, είχαν κι άλλον φιλοξενούμενο στο σπίτι, τον Τεκ Ντε Μπρακόβις, έναν ξεπεσμένο Ρουμάνο, ο οποίος ήταν «ένας άντρας με καλούς τρόπους αλλά απεχθή χαρακτήρα». Ο Τεκ, κατά την παραμονή του στην Ουάσινγκτον, συνεργαζόταν με τους Γερμανούς. Μία φορά, εξερεύνησε το δωμάτιο, όπου οι Μίλλερ, είχαν καταλύσει, και ανακάλυψε έναν όπλο, 23 χιλιάδες δολάρια, σε έναν φάκελλο, με έγγραφα που προορίζονταν για επιχειρήσεις κατά των Γερμανών. Ωστόσο, οι Μίλλερ, πληροφορούνται ότι ένας μέλος της αντίστασης είχε συλληφθεί, ο Μαξ Φράιντεχ, στη Γερμανία. Ο Κερτ αποφασίζει να πάει πίσω στη Γερμανία για να βοηθήσει τον Μαξ, ο οποίος τον είχε βοηθήσει κάποτε να ξεφύγει από την Γκεστάπο, αλλά και όσους είχαν συλληφθεί μαζί με εκείνον. Ο Τεκ, πλέον, απειλεί τον Κερτ, ότι αν το κάνει, θα αποκαλύψει το σχέδιό του στους Ναζί, εκτός αν του δώσει 10.000 δολάρια να κρατήσει το στόμα του κλειστό. Έτσι ο Κερτ σκοτώνει τον Τεκ. Με την οικογένεια Φάρελι, να βοηθά τον Κερτ να διαφύγει της Αμερικανικής Αστυνομίας. Ο Κερτ, που πλέον είχε διαφύγει, δεν είχε επικοινωνήσει για έναν μεγάλο χρονικό διάστημα με την οικογένειά του. Έτσι ο Τζόσουα, ένας από τους υιούς του, ανακοινώνει ότι μόλις κλείσει τα 18, θα πάει να βρει τον πατέρα του. Vivian M. Patraka, "Realism, Gender, and Historical Crisis," in Spectacular Suffering: Theatre, Fascism, and the Holocaust (Indiana University Press, 1999) Φρουρά επί του Ρήνου στο IBDB LIFE magazine notice with 9 illustrations from the original production
Αρχάγγελος Ημαθίας

Ο Αρχάγγελος είναι χωριό της τοπικής κοινότητας Ζερβοχωρίου, της δημοτικής ενότητας (τέως δήμου) Ειρηνούπολης, του δήμου Ηρωικής Πόλης Νάουσας, της περιφερειακής ενότητας (τέως νομού) Ημαθίας, στην περιφέρεια Κεντρικής Μακεδονίας, σύμφωνα με το πρόγραμμα Καλλικράτης. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Νάουσας του νομού Ημαθίας, στο γεωγραφικό διαμέρισμα Μακεδονίας. Μέχρι το 1926 ο οικισμός ονομαζόταν Γενή-Κιόι και μέχρι το 1940 Βάλτος.

 Ο Αρχάγγελος είναι πεδινό χωριό στο βόρειο τμήμα του νομού Ημαθίας. Βρίσκεται δίπλα στα όρια με τον νομό Πέλλας (στο σημείο από όπου ξεκινούσε η αποξηρανθείσα λίμνη των Γιαννιτσών) και ακριβώς απέναντι από την Ακρολίμνη, στις όχθες του ποταμού Βόδα και πάνω στην επαρχιακή οδό Νάουσας-Κρύας Βρύσης, σε μέσο σταθμικό υψόμετρο 10. Απέχει 25 χλμ. περίπου Β. ΒΑ. της Βέροιας. Ο οικισμός αναγνωρίστηκε το 1918 ως Γενή-Κιόι και προσαρτήθηκε στην κοινότητα Βετίστης του νομού Θεσσαλονίκης. Το 1926 μετονομάστηκε σε Βάλτος και το 1935 προσαρτήθηκε στην κοινότητα Ζερβοχωρίου. Το 1940 μετονομάστηκε σε Αρχάγγελος και το 1946 υπήχθη οριστικά στον νομό Ημαθίας. Με το ΦΕΚ 123Α - 19/08/1986 αποσπάστηκε από την κοινότητα Ζερβοχωρίου και προσαρτήθηκε στον δήμο Ειρηνούπολης. Με το ΦΕΚ 87Α - 07/06/2010 αποσπάστηκε από τον δήμο Ειρηνούπολης και προσαρτήθηκε στον δήμο Ηρωικής Πόλης Νάουσας. Οι κάτοικοιι του χωριού είναι στην πλειονότητά τους γηγενείς Μακεδόνες, αλλά και Ποντιακής καταγωγής. Παλαιότερα μιλούσαν την ποντιακή αλλά και σλαβομακεδονική διάλεκτο. Η περιοχή ήταν τσιφλίκι και παρήγαγε γεωργικά (δημητριακά, καλαμπόκι, σουσάμι) και κτηνοτροφικά προϊόντα. Σήμερα, παράγονται κυρίως φρούτα (ροδάκινα, μήλα, αχλάδια) και καπνός. Ο ενοριακός ναός των Αρχαγγέλων, στο κέντρο του οικισμού. Εορτάζει στις 8 Νοεμβρίου Η Περιμετρική Τάφρος 66, νότια του οικισμού Εγκυκλοπαίδεια Πάπυρος Λαρούς Μπριτάνικα, 1996, 2006 (ΠΛΜ) Εγκυκλοπαίδεια Πάπυρος Λαρούς, 1963 (ΠΛ) Οργανισμός εκδόσεων «Ελλάδα», χάρτες (εκδ. Βαρελάς) Google Earth eetaa.gr https://www.youtube.com/watch?v=AXsvPpXdjqk http://medusa.libver.gr/jspui/handle/123/8327 Αρχειοθετήθηκε 2022-08-12 στο Wayback Machine.
Κλάουντιο Κολντεμπέλα

Ο Κλάουντιο Κολντεμπέλα (ιταλικά: Claudio Coldebella, 25 Ιουνίου 1968) είναι Ιταλός πρώην καλαθοσφαιριστής, που αγωνιζόταν ως γκαρντ. Στην Ιταλία αγωνίστηκε στις ομάδες Μέστρε, Βίρτους Μπολόνια και Ολίμπια Μιλάνο ενώ στην Ελλάδα υπήρξε μέλος των Π.Α.Ο.Κ. και ΑΕΚ.

 Ξεκίνησε την καριέρα του από την ιταλική Μέστρε και την αγωνιστική περίοδο 1986-87 μετακόμισε στην Αουρόρα Μπάσκετ Ντέσιο. Στη συνέχεια έπαιξε στη Βίρτους Μπολόνια, από το 1989 ως το 1995. Το καλοκαίρι του 1996, εγκαταστάθηκε στην Ελλάδα καθώς υπέγραψε συμβόλαιο συνεργασίας με την ΑΕΚ. Επόμενος σταθμός του ήταν ο ΠΑΟΚ, ενώ το 2002-03 επέστρεψε στην Ιταλία για λογαριασμό της Ολύμπια Μιλάνο. Στέφθηκε πρωταθλητής Ιταλίας τρεις φορές (1994, 1995, 1996), ενώ έχει κατακτήσει και ένα Κύπελλο Ιταλίας (1990), όλα αυτά με την Βίρτους Μπολόνια. Επίσης με την Βίρτους κατέκτησε το 1990 το Κύπελλο Σαπόρτα. Επίσης, το 1999 πήρε με τον ΠΑΟΚ το Κύπελλο Ελλάδας. Αγωνιζόμενος με την εθνική Ιταλίας κατέκτησε το χρυσό μετάλλιο στους Μεσογειακούς Αγώνες το 1993. Επίσης κατέκτησε το ασημένιο μετάλιο στους Αγώνες Καλής Θέλησης το 1995 και το ασημένιο μετάλλιο στο Ευρωμπάσκετ το 1997. Τα τελευταία χρόνια τα πέρασε στην Μιλάνο, με τη φανέλα της Αρμάνι. Στις 30 Ιουνίου 2006 αποφάσισε να σταματήσει την καριέρα του και γνωστοποίησε ότι θα παραμείνει στην ομάδα του Μιλάνου ως βοηθός του προπονητή της ομάδας, Σάσα Τζόρτζεβιτς. Υπήρξε παντρεμένος με την Ελληνίδα ηθοποιό και επιχειρηματία Χριστίνα Παππά. 1 Κύπελλο Κυπελλούχων: 1989-1990 3 Πρωταθλήματα Ιταλίας: 1993, 1994, 1995 1 Κύπελλο Ιταλίας: 1990 1 Σούπερ Καπ Ιταλίας: 1995 1 Κύπελλο Ελλάδας: 1999
Σίκκιμ

Η Σίκκιμ (απαντάται και ως Σικκίμ, Σίκιμ ή Σικίμ) είναι μία από τις 28 ομόσπονδες πολιτείες που συγκροτούν σήμερα την Ινδία. Βρίσκεται στο βόρειο-βορειοανατολικό τμήμα της χώρας, στα ανατολικά Ιμαλάια. Η συνολική της έκταση είναι μόλις 7.096 τ.χλμ., η 2η μικρότερη σε έκταση Πολιτεία της Ινδίας μετά τη Γκόα, ενώ ο πληθυσμός της που το 1981 ήταν 316.000, σήμερα αριθμεί περίπου 540.500 κατοίκους. Είναι η μικρότερη Πολιτεία της Ινδίας σε πληθυσμό. Πρωτεύουσα της Σίκκιμ είναι η πόλη Γκάνγκτοκ.Λόγω της σπουδαίας γεωγραφικής της θέσης από στρατηγικής και πολιτικής άποψης, δυσανάλογη της έκτασής της, τη διοίκηση της Πολιτείας ασκεί ο ινδικός στρατός. Οι μετακινήσεις από πόλη σε πόλη πραγματοποιούνται μόνο κατόπιν αδείας.

 Το όνομα Σίκκιμ προέρχεται από δύο ινδικές λέξεις που σημαίνουν «νέο παλάτι». Με το όνομα αυτό υπάρχουν αναφορές για την περιοχή από τον 8ο αιώνα. Το κρατίδιο από το 1717 ήταν μισό μπουτανέζικο και μισό νεπαλέζικο. Το 1853 έγινε ημιανεξάρτητο, ενώ στις 16 Μαΐου του 1975 έγινε ομόσπονδη πολιτεία της Ινδίας, μετά από σχετικό δημοψήφισμα. "Stateman΄s Year-Book 1987-88" σελ.674-675. "Εγκυκλοπαίδεια Πάπυρος Λαρούς Μπριτάννικα", τομ.54ος, σελ.50. Evans, W.H. (1932) The Identification of Indian Butterflies. (2nd Ed), Bombay Natural History Society, Mumbai, India. Haribal, Meena (1992) Butterflies of Sikkim Himalaya and their Natural History. Sikkim Nature Conservation Foundation. Hooker, Joseph Dalton "Himalayan Journals" Ward, Lock, Bowden & Co. Assistant-director of the Royal Botanic Gardens, Kew. Holidaying in Sikkim and Bhutan – published by Nest and Wings – ISBN 81-87592-07-9 Sikkim — Land of Mystic and Splendour – published by Sikkim Tourism. Manorama Yearbook 2003 – ISBN 81-900461-8-7 Strachey, H. (1854). "Physical Geography of Western Tibet." Journal of the Royal Geographical Society, Vol. XXIII, pp. 1–69, plus map. Επίσημος ιστότοπος της κυβέρνησης της Σίκκιμ Βουδιστικά μοναστήρια της Σίκκιμ «Details of the census». Αρχειοθετήθηκε από το πρωτότυπο στις 19 Ιουνίου 2006. Ανακτήθηκε στις 25 Αυγούστου 2010. Sinlung News China backs India's bid for U.N. Council seat Αρχειοθετήθηκε 2005-04-14 στο Wayback Machine.; Amit Baruah; The Hindu 12 April 2005. Sikkim Railway Link Project Historic India-China link opens, BBC News. Sikkim travel guide Ένας πλήρης ταξιδιωτικός οδηγός για το Σικίμ
Ελεύθεροι Ψηφοφόροι

Οι Ελεύθεροι Ψηφοφόροι (Γερμανικά: Freie Wähler) είναι μία ομοσπονδιακή πολιτική οργάνωση στη Γερμανία. Η ιστορία τους άρχισε το 1965, αλλά το ομώνυμο πολιτικό κόμμα ιδρύθηκε το 2009. Ο Χούμπερ Άιβανερ είναι ο Ομοσπονδιακός Πρόεδρος του κόμματος.

 Ήδη από τη δεκαετία του 1950 στη Γερμανία είχαν σχηματιστεί πολλές μικρές πολιτικές οργανώσεις και ομάδες πολιτών που συμμετείχαν στις εκλογές τοπικής αυτοδιοίκησης με διάφορες επωνυμίες. Αυτές οι τοπικές ομάδες ήταν μέρος του πολιτικού τοπίου της Ομοσπονδιακής Δημοκρατίας της Γερμανίας μετά το τέλος του Β' Παγκοσμίου Πολέμου. Παραδοσιακά βρίσκονταν στη νότια Γερμανία, και άκμασαν στις τοπικές εκλογές Βαυαρίας και Βάδης-Βυτεμβέργης. Δεν μπορούσαν όμως να συμμετάσχουν στις εκλογές εθνικού και ομοσπονδιακού επιπέδου. Το 1952 έγινε η πρώτη υπερ-ρεζιοναλιστική συγχώνευση ομάδων στη Βόρεια Ρηνανία-Βεστφαλία, και ακολούθησαν παρόμοιες ενώσεις: το 1953 στη Βαυαρία, το 1955 στην Έσση και το 1956 στη Βάδη-Βυτεμβέργη και στην Κάτω Σαξονία. Το 1965 σχηματίστηκε η Ομοσπονδιακή Ένωση Ελεύθερων Ψηφοφόρων, για την εκπροσώπηση των μικρών πολιτικών ομάδων σε ομοσπονδιακό επίπεδο, που όμως δεν κατάφερε να μπει στο κοινοβούλιο μέχρι το 2008.Μετά το 1998, η Ομοσπονδιακή Ένωση Ελεύθερων Ψηφοφόρων γνώρισε ιδιαίτερη επιτυχία στη Βαυαρία και σημείωσε ανοδική πορεία. Μετά από αυτές τις επιτυχίες, στις 24 Ιανουρίου 2009, ιδρύθηκε επίσημα το πολιτικό κόμμα Ελεύθεροι Ψηφοφόροι για να συμμετάσχει στις Ευρωεκλογές εκείνου του έτους. Οι πολιτικές ομάδες της ομοσπονδιακής ένωσης μπήκαν στη νέα ομοσπονδιακή οργάνωση ως περιφερειακά παραρτήματα. Η ομοσπονδιακή ένωση «Ελεύθεροι Ψηφοφόροι», με ακρωνύμιο ΕΨ, δεν πρέπει να συγχέεται με τους «Ελεύθερους Ψηφοφόρους Γερμανίας», με ακρωνύμιο ΕΨΓ, ένα κόμμα εθνικού επιπέδου που συμμετείχε στις εκλογές του 2009 για το Μπούντεσταγκ. Οι ΕΨΓ ιδρύθηκε από την κρατιδιακή ένωση Ελεύθερων Ψηφοφόρων Βρανδεμβούργου τον Ιούνιο του 2009, αφού είχαν αποκλειστεί από τη συμμετοχή τους στην ομοσπονδιακή ένωση με αιτιολόγηση ότι έδειξαν «δεξιές λαϊκιστικές» τάσεις.Η ομοσπονδιακή ένωση Ελεύθεροι Ψηφοφόροι το 2010 είχε 540 μέλη, που το 2011 αυξήθηκαν σε 4.200, το 2012 ήταν 4.500 και το 2013 ήταν 4.900. Συμμετείχε για πρώτη φορά στις εκλογές για το Γερμανικό κοινοβούλιο το 2013, αλλά δεν έφτασε το εκλογικό όριο και δεν κέρδισε καμία έδρα. Στις Ευρωεκλογές της 25ης Μαΐου 2014 οι Ελεύθεροι Ψηφοφόροι κέρδισαν την πρώτη τους έδρα στο Ευρωπαϊκό Κοινοβούλιο. Πολυμέσα σχετικά με το θέμα Ελεύθεροι Ψηφοφόροι στο Wikimedia Commons
Μπάντζι τζάμπινγκ

Το μπάντζι τζάμπινγκ ή bungee jumping είναι άλμα από μια ψηλή κατασκευή με τον αθλητή δεμένο με ελαστικό σκοινί. Στην αρχή του άλματος είναι ελεύθερη πτώση και στη συνέχεια λαμβάνει χώρα η αναπήδηση λόγω του ελαστικού σκοινιού και η ταλάντωση συνεχίζεται μέχρι να εξαντληθεί η κινητική ενέργεια. Οι κατασκευές που μπορεί να χρησιμεύσουν ως βάσεις μπορεί να είναι ένα γερανός, γέφυρα ή κτίριο, ή ένα όχημα το οποίο μπορεί να ίπταται πάνω από την επιφάνεια, όπως ένα αερόστατο ή ένα ελικόπτερο.

 Τα πρώτα σύγχρονα άλματα μπάντζι έγιναν την 1 Απριλίου 1979, από την 76 μέτρων κρεμαστή γέφυρα Κλίφτον στο Μπρίστολ, από τους Ντείβιντ Κιρκ και Σάιμον Κίλινγκ, και οι δύο μέλη του συλλόγου επικίνδυνων αθλημάτων του πανεπιστημίου της Οξφόρδης. Οι άλτες συνελήφθησαν λίγο αργότερα, αλλά συνέχισαν τα άλματα στις ΗΠΑ, από τη γέφυρα Γκόλντεν Γκέιτ και τη γέφυρα του Ρόαγιαλ Γκορτζ (το τελευταίο άλμα έγινε με χορηγία και αναμετάδοση του αμερικανικού προγράμματος That's Incredible), διαδίδοντας την ιδέα παγκοσμίως. Τα πρώτα οργανωμένα εμπορικά άλματα άρχισαν με τον Νεοζηλανδό Έι Τζέι Χάκετ, ο οποίος πήδηξε από τη γέφυρα Γκρίνχιθ στο Ώκλαντ το 1986. Μέσα στα επόμενα χρόνια, ο Χάκετ πραγματοποίησε άλματα από γέφυρες και άλλες κατασκευές (όπως ο πύργος του Άιφελ), με αποτέλεσμα να αυξάνει το ενδιαφέρον του κοινού για το άθλημα, και άνοιξε παγκοσμίως το πρώτο μόνιμο χώρο για μπάντζι τζάμπινγκ, το Kawarau Bridge Bungy στην κρεμαστή γέφυρα του φαραγγιού Καβαράου, κοντά στο Κουίνσταουν, στο Νότιο Νησί της Νέας Ζηλανδίας.Παλαιότερες πρακτικές που μοιάζουν με το μπάντζι τζάμπινγκ είναι κατάδυση στη Γη (σα: Γκολ), στο νησί της Πεντηκοστής στα Βανουάτου. Είναι αρχαίο τελετουργικό στο οποίο νεαροί άνδρες πηδούν από μια ψηλή ξύλινη κατασκευή με κληματαριές δεμένες στους αστραγάλους τους, ως δοκιμασία θάρρους και πέρασμα στην ενηλικίωση. Σε αντίθεση με το σύγχρονο μπάντζι τζάμπινγκ, στόχους του είναι χτυπήσουν στο έδαφος, αλλά οι κληματαριές απορροφούν αρκετή ορμή ώστε η σύγκρουση να μην είναι θανάσιμη. Εκπρόσωποι του νησιού ζήτησαν από τον ΑJ Χάκετ αποζημίωση για αυτό που θεωρούσαν ως μη αδειοδοτημένη οικειοποίηση της πολιτιστικής τους ιδιοκτησίας. Οι τραυματισμοί στο μπάντζι τζάμπινγκ μπορούν να χωριστούν σε δύο κατηγορίες: σφάλμα εξοπλισμού και σε αυτούς που λαμβάνουν χώρα ανεξαρτήτως των μέτρων ασφάλειας. Στην πρώτη περίπτωση, ο τραυματισμός μπορεί να συμβεί αν η ασφάλεια καταστραφεί, υπολογιστεί λάθος το μήκος του σκοινιού ή το σκοινί δεν έχει συνδεθεί σωστά στην πλατφόρμα. Επειδή η πρόσδεση μόνο στους αστραγάλους μπορεί να αποκολληθεί, αρκετοί χειριστές χρησιμοποιούν επίσης και πρόσδεση στο σώμα ως εφεδρικό σύστημα ασφαλείας. Τραυματισμοί που μπορούν να συμβούν ανεξαρτήτως των μέτρων ασφαλείας σχετίζονται με την απότομη άνοδο της ενδαγγειακής πίεσης κατά τη φάση της αναδίπλωσης του σκοινιού. Οι βλάβες στην όραση είναι η πιο συχνή επιπλοκή. Η απώλεια όρασης η οποία οφείλεται σε αιμορραγία του αμφιβληστροειδή μπορεί να παροδική, αλλά μπορεί να χρειαστούν αρκετές εβδομάδες ώστε να επιδιορθωθεί.
Μπιλμά

Η Μπιλμά (Bilma) είναι ένας μεγάλος οικισμός-όαση στα βορειοανατολικά του Νίγηρα με πληθυσμό γύρω στους 2.500 κατοίκους.. Βρίσκεται προστατευμένη από τις ερημικές θίνες κάτω από τα βράχια Κάουαρ και είναι ο μεγαλύτερος οικισμός κατά μήκος αυτών των ομώνυμων γκρεμών. Είναι φημισμένη για τους κήπους της, για τα ορυχεία άλατος, την καλλιέργεια της χουρμαδιάς, και ως ο προορισμός από τους τελευταίους πια Σαχαριανούς δρόμους για τα καραβάνια (ο δρόμος Αζαλάι, από το Αγκαντέζ).

 Ο πληθυσμός αποτελείται περισσότερο από Κανούρι, μαζί με μικρότερες ομάδες από Τούμπου, Τουαρέγκ, και Χάουσα, οι τελευταίοι μάλιστα υπενθυμίζουν τον ρόλο τους στην Μπιλμά ως το κλειδί τερματισμού στο υπερ-Σαχαριανό εμπόριο. Η γεωγραφική απομόνωση του οικισμού, έκανε την Μπιλμά ως τον προορισμό για τους πολιτικούς κρατουμένους υπό το απολυταρχικό καθεστώς του Σεϊνί Κουντσέ, όπου και χτίστηκαν φυλακές από την κυβέρνηση. Οι πολιτικοί αρχηγοί μεταφέρθηκαν εκεί στην δεκαετία του '80, όπως ο Σανούσι Ταμπάρι Ντζάκου, σήμερα πρόεδρος της Νιγηρικής Ομάδας Αυτοδιαχείρισης, πολιτική ομάδα του Νίγηρα. Το 1989, η πτήση UTA 772 προσέκρουσε στην έρημο δίπλα στον οικισμό έπειτα από έκρηξη βόμβας μέσα στο αεροσκάφος.
Άμπεϊ Λίνκολν

Η Άννα Μαρία Γουόλτριτζ (6 Αυγούστου 1930 -14 Αυγούστου 2010) πιο γνωστή με το καλλιτεχνικό της όνομα Άμπεϊ Λίνκολν ήταν τραγουδίστρια της τζαζ, στιχουργός και ηθοποιός.

 Ήταν μια από τις πολλές τραγουδίστριες που εμπνεύστηκαν από την Μπίλι Χόλιντεϊ. Πιο συχνά έμενε στην Νέα Υόρκη. Πρωτοεμφανίστηκε στην ταινία The Girl Can't Help It (1956) με συμπρωταγωνίστρια την Μέριλιν Μονρόε. Σε συνεργασία με τον Ivan Dixon πρωταγωνίστησε στην ταινία Nothing But A Man (1964). Είχε συμπρωταγωνιστήσει επίσης στο πλευρό των Σίντνεϊ Πουατιέ και Μπο Μπρίτζες στην ταινία For Love Of Ivy (1968). Το 1969 προτάθηκε για Χρυσή Σφαίρα Β' γυναικείου ρόλου για την εμφάνιση της σε αυτό την ταινία. Η μουσική της καριέρα ξεκινά το 1960 όταν τραγούδησε στο φεστιβάλ We Insist-Freedom Now Suite (1960) μαζί με τον Μαξ Ρόουτς τον οποίο παντρεύτηκε το 1962 και χώρισαν το 1970. Συνεργάστηκε και με άλλους μουσικούς της τζαζ όπως είναι οι Σόνι Ρόλινς, Έρικ Ντόλφι, Κόλμαν Χόκινς, Τζάκι Μακλίν, Κλαρκ Τέρι, Στάνλεϊ Τουρεντάιν, Γουάιντον Κέλι, Σίνταρ Γουόλτον, Τζο Λοβάνο, Πατ Μέθενι, Ρον Κάρτερ και Μάιλς Ντέιβις . Έγραψε άλμπουμ με τους Σταν Γκετς, Μαλ Γουόλντρον και Άρτσι Σεπ. Το 1990 έπαιξε τον τελευταίο της ρόλο σε ταινία στην ταινία του Σπάικ Λι Mo'Better Blues. Το 2003 τιμήθηκε με το βραβείο National Endowment for the Arts NEA Jazz Masters. Πέθανε στις 14 Αυγούστου 2010 σε ηλικία 80 ετών. 1956: Abbey Lincoln's Affair – A Story of a Girl in Love (Liberty) με την ορχήστρα του Μπένι Κάρτερ, την Ορχήστρα του Μάρτι Πάιτς και τον Τζακ Μοντρόουζ 1957: That's Him (Riverside) με τους Πολ Τσέιμπερς, Γουάιντον Κέλι, Μαξ Ρόουτς, Σόνι Ρόλινς, Κένι Ντόραμ 1958: It's Magic (Riverside) με τους Κέρτις Φούλερ, Μπένι Γκόλσον, Σαχίμπ Σιχάμπ 1959: Abbey Is Blue (Riverside) με τους Κένι Ντόραμ, Γουάιντον Κέλι, Λες Σπαν, Σαμ Τζόουνς, Φίλι Τζο Τζόουνς 1960: We Insist! – Freedom Now (με τον Μαξ Ρόουτς) 1961: Straight Ahead (Candid Records) με τους Κόλμαν Χόκινς, Έρικ Ντόλφι, Μπούκερ Λιτλ, Μαλ Γουόλντρον, Μαξ Ρόουτς 1973: People in Me (Polygram) με τους Κουνιμίτσου Ινάμπα, Τζέιμς Εμτιούμ, Αλ Φόστερ, Χιρομάζα Σουζούκι, Ντέιβ Λίμπμαν 1980: Painted Lady (Blue Marg) 1980: Golden Lady (Inner City Records) 1983: Talking to the Sun (Enja Records) 1987: Abbey Sings Billie, Vol. 1 & 2 (Enja) 1990: The World Is Falling Down (Verve) 1991: You Gotta Pay the Band (Verve) με τους Σταν Γκετς, Χενκ Τζόουνς, Τσάρλι Χέιντεν, Μαρκ Τζόνσον 1992: Devil's Got Your Tongue (Verve) 1992: When There is Love (με τον Χενκ Τζόουνς) (Verve) 1994: A Turtle's Dream (Verve) με τους Ρόι Χάργκροουβ, Κένι Μπάρον, Πατ Μέθενι 1996: Who Used to Dance (Verve) με τους Γκράχαμ Χέινς, Στιβ Κόλμαν, Όλιβερ Λέικ 1995: Painted Lady (με τον Άρτσι Σεπ) 1998: Wholly Earth (Verve) με τους Νίκολας Πέιτον, Μπόμπι Χάτσερσον 2000: Over the Years (Verve) 2003: It's Me (Verve) 2007: Abbey Sings Abbey (Verve) Άμπεϊ Λίνκολν στην IMDb (Αγγλικά)
Κωστής Δερμιτζάκης

Ο Κωστής (Κωνσταντίνος) Δερμιτζάκης (29 Ιουλίου 1953) είναι Έλληνας πολιτικός. Διετέλεσε βουλευτής Λασιθίου με το κόμμα του ΣΥΡΙΖΑ από τον Ιούνιο του 2012 έως τον Αύγουστο του 2015. Έχει 3 παιδιά.

 Γεννήθηκε στην Επισκοπή Λασιθίου. Ακολούθησε Φαρμακευτικές σπουδές και το 1978 εγκαταστάθηκε μόνιμα στην Ιεράπετρα. Κατά τα φοιτητικά του χρόνια ήταν πρόεδρος του Δημοκρατικού Συλλόγου Ελλήνων Φοιτητών στο Παλέρμο της Ιταλίας. Το 1989 εντάχθηκε στο Συνασπισμό και κατήλθε υποψήφιος με το κόμμα αυτό στις εκλογές. Υπηρέτησε σε διάφορα αξιώματα της Τοπικής Αυτοδιοίκησης στην ιδιαίτερη πατρίδα του, μεταξύ των οποίων εκείνα του αντιδημάρχου, νομαρχιακού συμβούλου και του προέδρου του Δημοτικού Συμβουλίου στο Δήμο Ιεράπετρας.Ήρθε τρίτος συγκεντρώνοντας 6.391 ψήφους και δεν εξελέγη βουλευτής στις βουλευτικές εκλογές του Μαΐου 2012. Ο ΣΥΡΙΖΑ κατέφυγε στο Εκλογοδικείο, καθώς η διαφορά από τον δεύτερο και τελικό εκλεγέντα Ιωάννη Πλακιωτάκη ήταν μερικές δεκάδες ψήφοι. Ωστόσο, στις εκλογές του Ιουνίου, ο ΣΥΡΙΖΑ ήρθε πρώτο κόμμα στο Λασίθι για πρώτη φορά στην ιστορία του νομού και ο Κωστής Δερμιτζάκης εξελέγη βουλευτής.Από τους πρώτους μήνες της θητείας του, ο Δερμιτζάκης ασχολήθηκε με τα προβλήματα στο χώρο της υγείας που ταλανίζουν το νομό και στήριξε τις απεργιακές κινητοποιήσεις διαφόρων κλάδων. Ο βουλευτής κατέθεσε ερώτηση αναφορικά με την ενοποίηση των νοσοκομείων στο Λασίθι και έλαβε μέρος στο παλλασιθιώτικο συλλαλητήριο στο Σεληνάρι Λασιθίου εναντίον της υποβάθμισης του νομού, που έγινε στις 20 Φεβρουαρίου 2013.Επανεξελέγη βουλευτής με 6.413 σταυρούς στις βουλευτικές εκλογές του Ιανουαρίου του 2015 και έγινε ο πρώτος βουλευτής της Αριστεράς στο Λασίθι που εξελέγη για δεύτερη συνεχή κοινοβουλευτική θητεία. Αργότερα προσχώρησε στη Λαϊκή Ενότητα με την οποία ήταν υποψήφιος βουλευτής στις εκλογές του Σεπτεμβρίου του 2015 αλλά χωρίς να εκλεγεί, αφού το κόμμα του συγκέντρωσε 2,86%, μη καταφέρνοντας να μπει στην Βουλή. Τον Ιανουάριο του 2023 ανακοικώθηκε ότι θα είναι υποψήφιος στον νομό Λασιθίου με το Κομμουνιστικό Κόμμα Ελλάδας στις επερχόμενες βουλευτικές εκλογές, αφού ήδη είχε προσεγγίσει πολιτικά το ΚΚΕ. Στις εκλογές του Μαΐου 2023 ήρθε πρώτος σε σταυρούς μεταξύ των υποψηφίων του ΚΚΕ στον νομό Λασιθίου, και στις εκλογές του Ιουνίου 2023, που διεξήχθησαν ως επαναληπτικές με εκλογική λίστα, τοποθετήθηκε στην πρώτη θέση του ψηφοδελτίου. Έχει εκδώσει τις ποιητικές συλλογές Όραση, Θυρίδες και Λευκό χαρτί, και τη συλλογή διηγημάτων Μαγικός αριθμός. Έχει συνεργαστεί με πολλά τοπικά ΜΜΕ και περιοδικά, ενώ υπήρξε η ψυχή της "Γεραπετρίτικης Απόπειρας". Έχει επίσης επιμεληθεί την παρουσίαση της ραδιοφωνικής εκπομπής Ταξίδι στην ελληνική ποίηση. Αρκετά από τα έργα του έχουν βραβευτεί στην Ελλάδα και στο εξωτερικό.
Θεοχάρης Τσιόκας

Ο Θεοχάρης Τσιόκας (Χαλάστρα, 14 Νοεμβρίου 1955) είναι Έλληνας πολιτικός και πρώην βουλευτής. Έχει διατελέσει βουλευτής ΠΑΣΟΚ από το 1996 έως το 2012, στην εκλογική περιφέρεια Β΄ Θεσσαλονίκης. Ακόμη, διατέλεσε γενικός γραμματέας στα υπουργεία Εσωτερικών και Μεταφορών (2010-12).

 Γεννήθηκε στις 14 Νοεμβρίου 1955 στην Χαλάστρα Θεσσαλονίκης. Σπούδασε Θεολογία στο Αριστοτέλειο Πανεπιστήμιο της Θεσσαλονίκης, είναι πτυχιούχος εκπαιδευτικός με σπουδές και ΣΕΛΜΕ. Διετέλεσε Νομάρχης Σάμου και Σερρών και γενικός γραμματέας υπουργείων Εσωτερικών, Μεταφορών και της περιφέρειας Ανατολικής Μακεδονίας - Θράκης Διετέλεσε βουλευτής ΠΑΣΟΚ από το 1996 έως το 2012. Ως βουλευτής, υπηρέτησε στην Επιτροπή για θέματα Δημόσιας Διοίκησης, Δημόσιας Τάξης και Αυτοδιοίκησης. Στος εκλογές 2012 αρνήθηκε συμμετοχή στα ψηφοδέλτια Ελιάς ΠΑΣΟΚ λόγω της συνεργασίας της ηγεσίας του ΠΑΣΟΚ με τη ΝΔ Ηταν μέλος του Εθνικού Συμβουλίου του ΠΑΣΟΚ, επί σειρά ετών ήταν αναπληρωτής γραμματέας οργανωτικού ΠΑΣΟΚ και της αυτοδιοίκησης Το 2019 εντάχθηκε στο σχήμα Προοδευτική Συμμαχία που συμπαρατάχθηκε με τον ΣΥΡΙΖΑ . Είναι μέλος της κεντρικής επιτροπής ΣΥΡΙΖΑ Προοδευτική Συμμαχία και του πολιτικού συμβουλίου Είναι έγγαμος και έχει έναν γιο. Είναι καθηγητής Μέσης Εκπαίδευσης και ομιλεί επίσης τα αγγλικά.